Klopjag op ‘towersampioen’-laboratorium in AmanzimtotiDie sampioene is in verskillende vorme in die laboratorium gevind. (Foto: SA Polisie) ŉ Man wat glo sogenaamde towersampioene kweek en verkoop, is agter tralies nadat die polisie Dinsdagoggend op die perseel in Amanzimtoti toegeslaan het waar dit gekweek en verwerk word. Kapt. Simphiwe Mhlongo, woordvoerder van die Valke, het gesê die polisie het ŉ wenk van die publiek opgevolg en op ŉ gevorderde laboratorium waar die sampioene gekweek word, afgekom. “Verskillende spesies in verskillende vorme en groeifases is ook op die perseel ontdek,” het Mhlongo gesê. Die dwelms het ŉ geraamde waarde van sowat R448 000. “Die span het ook beslag gelê op kontant wat vermoedelik die opbrengs van misdaad is,” het Mhlongo gesê. ŉ Man (38) is in hegtenis geneem vir die onwettige besit en handel in dwelms. Hy verskyn na verwagting later vandag in die Durbanse landdroshof. Van die verwerkte sampioene. (Foto: SA Polisie)